# Lagaviðmið og leiðbeiningar

Laganefnd ÍSÍ hefur sett saman eftirfarandi leiðbeinandi sniðmát fyrir íþróttafélög varðandi þau ákvæði sem æskilegt er að þau hafi í lögum sínum. Sniðmátið má nota þegar ný íþróttafélög eru stofnuð og jafnframt gott að styðjast við það þegar breytingar eru gerðar á lögum félags.

Fyrst er hér yfirlit yfir uppbyggingu laga sem æskilegt er að fara yfir áður hafist er handa við lagasetningu eða lagabreytingar hjá félagi.

1. **Nafn félags og varnarþing**

Í lögum ÍSÍ, nánar tiltekið i. lið gr. 5.2., eru nöfnum íþróttafélaga settar ákveðnar skorður. Þar segir að nafn félags skuli samrýmist íslensku máli og málvenju og að leitast skuli við að velja ekki nafn á félagið sem er þegar í notkun hjá félagi/félögum á Íslandi. Þá hefur verið gerð sú krafa að nafn félags vísi ekki til íþróttar sem ekki er viðurkennd innan ÍSÍ. Varnarþing skal tiltekið vegna tengingar við íþróttahérað.

1. **Aðild að íþróttahreyfingunni**

Íþróttafélag verður ekki aðili að íþróttahreyfingunni nema með því að vera aðili að íþróttahéraði, sbr. 2. gr. laga ÍSÍ. Þess vegna er gerð sú krafa að í lögum félags komi fram hvaða íþróttahéraði það tilheyrir að það hlýti lögum og reglum viðkomandi héraðs sem og lögum og reglum ÍSÍ.

1. **Tilgangur félags**

Hér skal greina frá tilgangi félagsins og hvernig honum skuli náð. Tilgangur þess skal fyrst og fremst vera iðkun íþróttar sem viðurkennd hefur verið af framkvæmdastjórn ÍSÍ, sbr. a. liður greinar 5.2 í lögum ÍSÍ. Þá segir í c. lið sama ákvæðis að rekstur íþróttafélags skuli einskorðaður við hagsmuni þess og þeirrar starfsemi sem tengist iðkun íþrótta og sé ekki í hagnaðarskyni.

Út frá upplýsingum um tilgang félags taka einstaklingar svo ákvörðun um hvort þeir vilji gerast félagsmenn í félaginu og því mikilvægt að vel sé hugað að þessu ákvæði.

1. **Félagsaðild**

Félagsaðild að íþróttafélagi skal vera öllum frjáls og ekki aðrar takmarkanir settar á þátttöku í félagsstarfi þess en þær sem skapast af ytri aðstæðum, s.s. þjálfunaraðstæðum, sbr. f. liður gr. 5.2. í lögum ÍSÍ. Þetta kemur þó ekki í veg fyrir að krafa sé gerð um greiðslu félagsgjalda.

1. **Reikningsár og starfstímabil**

Greina skal frá reikningsári og starfstímabili og skal ársreikningsgerð vera í samræmi við reglugerð ÍSÍ um fjárreiður o.fl. Æskilegast er að starfs- og reikningsárið sé almanaksárið til að gæta samræmis við íþróttahéruð, sérsambönd og ÍSÍ sem íþróttafélagið tilheyrir.

1. **Aðalfundur**

Aðalfundur fer með æðsta vald í málefnum félagsins. Í lögum félags þarf að koma fram hvernig boðun fer fram og mikilvægt er að reglur um boðun séu virtar, annars getur fundurinn ekki farið fram. Greint skal frá því hvernig ákvarðanir eru teknar á aðalfundi, einfaldur meirihluti er almennt nægilegur til afgreiðslu almennra mála en aukins meirihluta (t.d. 2/3 hlutar atkvæða) skal krefjast til breytinga á lögum. Taka skal fram hvernig kosningar fara fram, t.d. með handauppréttingu eða skriflega. Séu einhverjar takmarkanir á kjörgengi og atkvæðisrétti í félaginu skal það koma skýrt fram í þessu ákvæði. Í lögum skal jafnframt geta þess hvaða atriði skulu að lágmarki tekin fyrir á aðalfundi.

1. **Aukaaðalfundur**

Boða má til aukaaðalfundar ef stjórn er óstarfhæf eða fyrir liggja eitt eða fleiri skýr tilgreind mál sem taka þarf fyrir hjá æðsta valdi félagsins.

1. **Félagsfundur**

Æskilegt kann að vera að setja ákvæði um almenna félagsfundi.

1. **Stjórn**

Stjórn félags fer með daglega stjórn þess og kemur fram fyrir hönd þess í öllum málum. Vegna reglna um ákvörðunarbærni stjórnar og mögulegra atkvæðagreiðslna í stjórn er mælt með að fjöldi stjórnarmanna sé oddatala. Einnig er mælt með að settur sé tiltekinn fjöldi stjórnarmanna í lög, frekar en að hafa fjöldann á einhverju bili (t.d. 5 til 7 manns).

1. **Slit félags**

Slit félags er stór viðburður og æskilegt að þau fari fram á aðalfundi eða aukaaðalfundi og að aukinn meirihluta atkvæða þurfi til að slíta félaginu.

1. **Staðfesting laga**

Í lögum ÍSÍ, d lið greinar 5.2, er kveðið á um að lög félags megi hvorki ganga í berhögg við lög ÍSÍ né hlutaðeigandi héraðssambands/íþróttabandalags og skuli hafa hlotið staðfestingu þeirra. Þá segir að allar síðari lagabreytingar skuli staðfestar af sömu aðilum.

# leiðbeinandi sniðmát fyrir lög íþróttafélags

Lög [•]

**1. gr.**

Nafn félagsins er [•]. Heimili þess og varnar þing er í [setja hér inn starfssvæði félags].

**2. gr.**

Félagið er hluti af héraðssambandinu/íþróttabandalaginu [•] og hlýtur aðild sína að ÍSÍ í gegnum það. Félagið er háð lögum og reglum þessara aðila.

**3. gr.**

Tilgangur félagsins er iðkun íþrótta sem viðurkenndar eru af ÍSÍ og að efla íþróttastarf á starfssvæði sínu. Tilgangi sínum hyggst félagið ná með því að bjóða upp á íþróttaæfingar, kappleiki og fræðslu tengda [•] og heilbrigðu líferni.

**4. gr.**

Félagsaðild er öllum frjáls. Félagsmaður er skuldbundinn til að fylgja lögum og reglum félagsins og starfa í samræmi við tilgang þess.

Iðkendur verða sjálfkrafa félagar en aðrir geta óskað eftir aðild með því að senda umsókn til stjórnar [•]. Ákvörðun um félagsgjöld skal tekin á aðalfundi. Úrsögn úr félaginu skal tilkynna stjórn.

**5.gr.**

Reikningsár og starfstímabil félagsins er almanaksárið. Stjórn skal hafa lokið gerð ársreikninga og lagt fyrir [skoðunarmann/skoðunarmenn/endurskoðanda] eigi síðar en [•] fyrir aðalfund.

**6. gr.**

Aðalfund skal halda fyrir [•] ár hvert og skal boða til hans með minnst tveggja vikna fyrirvara með sannanlegum hætti, s.s [•]. Aðalfundur er löglegur, sé rétt til hans boðað.

Tillögur að lagabreytingum, tilkynningar um framboð, sem og aðrar tillögur sem leggja skal fyrir aðalfund, skulu berast á skrifstofu félagsins eigi síðar en [7] dögum fyrir aðalfund. Dagskrá aðalfundar og tillögur skulu gerðar aðgengilegar félagsmönnum eins fljótt og auðið er og eigi síðar en [6] dögum fyrir aðalfund.

Einfaldur meirihluti mættra félagsmanna ræður úrslitum mála á aðalfundi nema þegar um lagabreytingar er að ræða en þá þarf 2/3 hluta greiddra atkvæða til samþykktar. Kosning skal fara fram með handauppréttingu eða skriflega samkvæmt ákvörðun fundarstjóra. Að kröfu minnst [•] félagsmanna skal kosning vera skrifleg. Heimilt er að hafa kosningu með rafrænum hætti.

Allir félagar hafa rétt til setu á aðalfundi og hafa þar málfrelsi og tillögurétt. Atkvæðisrétt og kjörgengi til stjórnarstarfa og annarra trúnaðarstarfa hafa [•].

Að jafnaði skal ekki taka til afgreiðslu önnur mál en þau sem eru birt eru á formlegri dagskrá aðalfundar. Leita má þó afbrigða og taka mál til formlegrar afgreiðslu undir liðnum önnur mál, en 2/3 hluta greiddra atkvæða þarf til að afbrigði nái fram að ganga. Ekki er þó heimilt að gera lagabreytingar með þessum hætti.

Dagskrá aðalfundar skal vera sem hér segir:

1. Kosning fundarstjóra og fundarritara
2. Skýrsla stjórnar lögð fram
3. Reikningar lagðir fram til samþykktar
4. Lagabreytingar (ef við á )
5. Ákvörðun félagsgjalds
6. Kosning stjórnar
7. Kosning [skoðunarmanns/skoðunarmanna/endurskoðenda] og [0-2] til vara
8. Önnur mál

**7. gr.**

Aukaaðalfund má halda ef stjórn álítur það nauðsynlegt eða er orðin óstarfhæf. Allir boðunar- og tilkynningafrestir til aukaaðalfundar mega vera helmingi styttri en til reglulegs aðalfundar. Á aukaaðalfundi má ekki gera lagabreytingar nema þær sem framkvæmdastjórn ÍSÍ hefur lagt til. Þá má ekki kjósa stjórn nema bráðabirgðastjórn, ef meirihluti kjörinnar aðalstjórnar hefur sagt af sér eða hætt störfum af öðrum orsökum eða stjórnin hefur að eigin dómi orðið óstarfhæf. Að öðru leyti gilda um hann sömu reglur og um reglulegan aðalfund.

**8. gr.**

Almennan félagsfund skal halda ef stjórn ákveður eða [•] fjöldi félagsmanna óskar þess. Allir boðunar- og tilkynningarfrestir til almenns félagsfundar skulu vera sömu og til aukaaðalfundar.

**9. gr.**

Stjórn fer með æðsta vald í málefnum félags á milli aðalfunda. Hana skipa formaður og [•] meðstjórnendur. Formaður skal kosinn til [tveggja] ára og aðrir í stjórn eru kosnir til [tveggja] ára, helmingur í senn. [Stjórn skiptir sjálf með sér verkum og skal hið minnsta skipa varaformann og gjaldkera.]

Ef formaður gengur úr stjórn á kjörtímabilinu tekur varaformaður við fram að næsta kjöri og nýr varaformaður valinn.

Skylt er að halda stjórnarfundi reglulega og skal formaður boða til þeirra.

Stjórn er ákvörðunarbær þegar meirihluti stjórnarmanna situr stjórnarfund. [•]

[Stjórnarmenn skulu ekki taka þátt í afgreiðslu mála ef fyrir hendi eru aðstæður sem eru til þess fallnar að draga óhlutdrægni þeirra í efa með réttu.]

**10. gr.**

Stjórn getur áminnt félagsmann eða vísað honum tímabundið eða varanlega úr félaginu ef hann gerist brotlegur við lög eða reglur félagsins, vinnur gegn hagsmunum þess, sýnir af sér óásættanlega hegðun eða sinnir ekki skyldum sínum sem félagsmaður.

Ákvörðun um áminningu eða brottvísun skal tekin á stjórnarfundi með meirihluta atkvæða. Þegar um brottvísun er að ræða á félagsmaður rétt á að koma sjónarmiðum sínum á framfæri áður en ákvörðun er tekin. Ákvörðun um brottvísun umfram 3 mánuði er kæranleg til Dómstóls ÍSÍ eða dómstóls viðeigandi sérsambands, eftir því sem við á.

**11. gr.**

Félaginu verður ekki slitið nema 2/3 hluti félagsmanna samþykki það á aðalfundi, enda hafi þess verið getið í fundarboði að fyrir liggi tillaga um félagsslit. Ef til slita félagsins kemur skulu allar eignir félagsins renna til [•].

**12. gr.**

Lög þessi og síðari breytingar á þeim öðlast gildi þegar stjórn [•] og framkvæmdastjórn ÍSÍ hefur staðfest þau.